גּוּשׁ עֶצְיוֹן הוא קבוצת יישובים יהודיים מדרום לירושלים, בין בית לחם לחברון. ניסיונות ההתיישבות היהודית באזור החלו ב-1927. ארבעה קיבוצים שהוקמו בגוש בשנים 1943–1947 נחרבו במהלך הקרב על גוש עציון במלחמת העצמאות. לאחר מלחמת ששת הימים חודשה ההתיישבות היהודית בגוש עציון, וכיום מתגוררים בו כ-90,000 אזרחים ישראלים (רובם בביתר עילית). יישובי הגוש, למעט ביתר עילית ואפרת, משתייכים למועצה אזורית גוש עציון.